Leipäjonon uhkaamia vai yhteiskunnan lellikkejä? – Näistä koostuvat opiskelijan noin 70 000 euron edut

Opiskelijoiden asema jakaa mielipiteet. Pia Vakkari

Riikka Jokinen

Selvitysmies Roope Uusitalon esitys opintotuen muuttamisesta on nostattanut kiihkeän keskustelun siitä, minkälaisessa asemassa opiskelijat tässä yhteiskunnassa ovat.

Vasemmistoliiton puheenjohtaja Paavo Arhinmäen mukaan uudistus ajaa opiskelijat leipäjonoihin.

Turun yliopiston taloustieteen professori Matti Virén puolestaan pitää etenkin yliopisto-opiskelijoita Suomen kaikkein hyväosaisimpana väestöryhmänä. Virén puolustaa kantaansa Uuden Suomen blogissaan sillä, että keskimäärin noin 40 000 euroa maksavan maisteritutkinnon lisäksi opiskelijat kymmeniätuhansia euroja opintotukea ja alennuksia.

Kokosimme esimerkkejä siitä, minkälaisia etuja ja alennushintoja yliopisto-opiskelijat saavat erilaisista verovaroin tuotetuista palveluita ja kaupallisista tuotteista.

Opintotuki: Yliopisto-opiskelija saa vielä toistaiseksi opintorahaa enintään 336,76 euroa ja asumislisää enintään 201,60 euroa kuukaudessa.

Opintotukea saa siis yhteenlaskettuna 538,36 euroa kuukaudessa. Tukiaika on yleisimmin 50 kuukautta eli opintotukea saa tuolloin 26 918 euroa.

Ruokailu: Helsingin yliopiston kampuksilla toimivissa Unicafe-ravintoloissa peruslounas maksaa opiskelijalle 2,6 euroa. Keskiviikkona sillä sai yliopiston päärakennuksessa lihapyöryköitä ja ruskeaa kastiketta. Normaalihinta on 8 euroa.

Siwoista ja Valintataloista opiskelija saa viiden prosentin alennuksen ruokaostosten loppuhinnasta.

Terveys: Useimmat ylioppilaiden terveydenhoitosäätiö YTHS:n palvelut ovat opiskelijoille maksuttomia, kuten yleislääkärin vastaanotto, laboratorio ja röntgentutkimukset lähetteellä, mielenterveyden vastaanotto ja hammaslääkärin käynti. Myös todistukset ja lausunnot ovat maksuttomia.

Vastaavasti helsinkiläinen maksaa terveyskeskuksessa asioidessaan hammaslääkärin käyntimaksua 10,40 euroa. Lääkärintodistuksesta ja -lausunnosta peritään terveyskeskuksessa enimmillään 48,50 euroa.

Matkustaminen: Opiskelija saa 50 prosentin alennuksen Matkahuollon kertalipuista.

VR:n kaukoliikenteen junissa opiskelijat saavat 30 prosenttia alennusta peruslipuista ja sarjalipuista.

Opiskelijat saavat 50 prosentin alennuksen HSL:n seudullisista ja sisäisistä kausi- ja arvolipuista.

Myös opiskelijahintaisia lentolippuja on tarjolla.

Liikunta: Yliopisto-opiskelija saa harrastaa Unisport-liikuntakeskuksissa rajattomasti liikuntaa 116 euron vuosimaksulla. Hinta sisältää kuntosalit, seinäkiipeilyn, palloilun ja ryhmäliikuntatunnit, kuten valikoiman kahvakuulaa, joogaa, bodypumpia, spinningiä, zumbaa ja pilatesta. Normaali vuosimaksu on 599 euroa.

Kulttuuri: Opiskelija saa lukuisia alennuksia kulttuuripalveluista, esimerkiksi Finnkinon elokuvalipusta enimmillään 30 prosentin alennuksen ja Oopperatalon lipunhinnasta enimmillään 40 prosentin alennuksen.

Suomen kansallismuseoon opiskelija pääsee seitsemällä eurolla, normaali sisäänpääsy on 10 euroa.

Useat sanoma- ja aikakauslehdet tarjoavat tilauksen opiskelijoille 50 prosentin alennuksella.

Saadakseen esimerkkeinä oleviin alennuksiin oikeuttavan opiskelijakortin on opiskeltava ja oltava Helsingissä yliopiston ylioppilaskunnan jäsen. Ylioppilaskunnan jäsenmaksu on 102 euroa per lukuvuosi.